Imtella' April 30, 2021 - Aġġornata 30 Ta' April, 2021 9:31am Raġel li għamel rapport mal-Pulizija dwar il-karozza tiegħu li għebet mit-triq f'San Ġiljan f'Ottubru 2018, wara 4 xhur kellu jsir jaf li din kienet ġiet irmunkata, u mhux misruqa. Barra minn hekk, huwa kien ordnat iħallas €1,200, u kien imwissi li se jeħel multa kuljum jekk ma jħallasx il-kont u jiġbor il-karozza mingħand il-kumpanija tal-iskrapp li kienet qed iżżomm il-karozza tul dawn ix-xhur. Antonio Barbuzza fetaħ kawża fil-Qorti kontra l-Kummissarju tal-Pulizija, il-LESA, u l-Kunsill Lokali, fejn argumenta li kien ġie mċaħħad minn proprjetà tiegħu għax dawn kienu naqsu li jinvestigaw l-għajbien tal-karozza u lanqas ma nfurmawh li kienet ġiet irmunkata. Barbuzza qal li dakinhar tal-għajbien tal-karozza tiegħu Toyota Vitz, huwa kien ipparkja f'linji bojod. Żied li f'Jannar daħallu suspett li l-karozza kienet irmunkata u mhux misruqa, għax irċieva ċitazzjoni bid-data ta' meta għebet il-karozza. Meta mar fl-għassa iżda l-Pulizija qalulu li ma kellhom ebda informazzjoni dwar irmonk. Kien f'nofs Frar li mbagħad irċieva ittra mill-Kunsill, flimkien ma' multa, biex imur jiġbor il-karozza. Min-naħa tiegħu l-Kummissarju tal-Pulizija sostna li l-Pulizija ma kinitx infurmata bl-irmonk, tant li l-pulizija tal-għassa kienu marru fuq il-post fejn kienet ipparkjata l-karozza fi Triq Spinola biex jinvestigaw x'sar minnha, u li kienu trattaw il-każ bħala wieħed ta' serq. Il-LESA qalet li ma kellhiex tinżamm responsabbli għaliex ma kinitx hi li ordnat l-irmonk tal-karozza, filwaqt li żiedet li l-kawża kienet perenta għax ma kinitx tressqet il-Qorti fiż-żmien stipulat. Il-Kunsill Lokali, filwaqt li ppreżenta r-ritratti, qal li l-karozza ta' Barbuzza kienet ġiet irmonkata għaliex huwa kien ipparkja fejn kien hemm tabella ta' 'No Parking' u għalhekk sostniet li dak li seħħ kien tort tiegħu. Il-Qorti, ippreseduta mill-Imħallef Robert Mangion, ikkundsidrat li t-tabella kienet tindika l-ħinijiet meta ma kellux isir parkeġġ, u twissija li l-karozza tista' tiġi rmonkata, flimkien ma' numru fejn wieħed għandu jċempel. Il-Qorti qieset li skont il-liġi, din il-kawża għandha tinfetaħ sa mhux iktar tard minn sitt xhur wara li jseħħ il-każ. Il-Qorti kkonkludiet li meta f'Jannar irċieva ċ-ċitazzjoni, Barbuzza kellu jinduna li l-karozza kienet ġiet irmonkata, u għalhekk iż-żmien biex iressaq il-każ quddiemha beda jgħodd minn dakinhar. Barbuzza fetaħ il-kawża f'Awwissu, u għalhekk, skont il-Qorti, kien xahar tard, b'konsegwenza li l-ilment tiegħu ma setax jiġi kkunsidrat. Huwa weħel ukoll l-ispejjeż tal-Qorti.